Ozan Kabak

Ozan Muhammed Kabak (sündinud 25. märtsil 2000 Ankaras) on Türgi jalgpallur, kes mängib keskkaitsjana Inglismaa Premier League'i klubis Norwich City ja Türgi jalgpallikoondises.

2011. aastal liitus ta Galatasaray noorteakadeemiaga. Esimese profilepingu sõlmis ta klubiga 2017. aasta juulis. Klubi põhimeeskonnas debüteeris ta 2018. aasta mais.

2019. aasta jaanuaris siirdus ta Saksamaa kõrgliiga klubisse VfB Stuttgart. Sama aasta 3. märtsil lõi ta liigamängus Hannover 96 vastu kaks väravat. Hooajal 2018–19 valiti Kabak Bundesliga hooaja uustulnukaks.

2019. aasta juunis sõlmis ta viieaastase lepingu Schalkega. 2021. aasta veebruaris läks ta Schalkest laenule Inglismaa kõrgliiga klubisse Liverpool. Inglismaa kõrgliigas debüteeris ta 13. veebruaril 2021 mängus Leicester City vastu. 2021. aasta augustis läks ta üheks hooajaks laenule Norwich Citysse.

Türgi jalgpallikoondises debüteeris Kabak 17. novembril 2019 EM-i valikmängus Andorra vastu. Ta kuulus Türgi koondisse 2021. aasta Euroopa meistrivõistlustel.

Viited 

Türgi jalgpallurid
Galatasaray SK mängijad
VfB Stuttgardi mängijad
FC Schalke 04 mängijad
Liverpool FC mängijad
Norwich City FC jalgpallurid
Bundesliga mängijad
Premier League'i mängijad
Sündinud 2000